“Ǎ mɔ̂n mod, bəbə́nyɔ̄ŋ ai bəbonde bóe, ai ndâ bod Ísraɛ́l ésə, ḿbɔ̄ batɔbɔ ǹnama yā Yērúzalɛm bádzó nâ: “Tɔbɔ́gán Ǹtondôbə oyǎb, bía bə́ ngávə́ ńnam hí nə́ ó nə ngab ayóm dzāān." 16Asú tē kɔ́bɔ́gɔ̄ nâ: Éyə Ǹtondôbə Zambá ā kɔ́bɔ̄ ná: Tɔ anə́ mə̄ ngálóm bɔ̄ oyǎb á zāŋ məyɔŋ, mə ngáman bɔ́ tsam á miǹnam bə́dzín, ńdɔ mə ngábə́ tə́ fə̄ bɔ́ ḿfúfúb étɔbɔgɔ mǎn éban, á míńnǎm yā bə́ ngákə. 17Asú tē kɔ́bɔ́gɔ̄ nâ: Mayi mína kóan á zāŋ məyɔŋ, mayi mína tógan miǹnam mísə mǐ ngátsamban, mə və́ə́ mínā sí Ísraɛ́l. 18Bâyi sɔ́ étēde, bə́ mān vǎ mvid ai bəbə̂ bə́ mam bə́sə. 19Mayi bɔ́ və̄ ńnə́m ó nə̄ tə́tə̄lə́, mə fudí fə̄ bɔ́ ḿkpāmáŋ ńsísīm á nyɔ́l: mayi vaa ńnə̄m ákɔ́g á miǹson myábán, mə və́ə́ bɔ ǹnə́m miǹson, 20ḿból yə̄ nâ bə́ wūlú á mə̄mvéndé máma, bə́ toŋ mətum máma, bə́ dzálā fə̄ mɔ́, eyɔ̌ŋ tē hḿ bâyi bɔ áyɔŋ dáma, maa mə ńtɔ̄á Zāmbá wabán. 21Dzam dá, ébá ńnə̄m ó tīī ai nyié dzābán ai bəbə̂ bə́ mam bábán, mayi bɔ́ bədě mim̀bɔán myábán á ńlō, Ǹtondôbə énye a kɔ́bɔ̄.